
1. Εξωτερικό Εμπόριο
Αύξηση εξαγωγών γαλακτοκομικών 
Σύμφωνα με στοιχεία του Οργανισμού Αγοράς Αγροδιατροφικών Προϊόντων ARR, οι πολωνικές εξαγωγές τυροκομικών, γάλακτος και ορού γάλακτος είναι αυξημένες στο α΄ τρίμηνο τ.έ. σε σχέση με το αντίστοιχο διάστημα του 2014. Στο α΄ τρίμηνο του 2015 εξήχθησαν 19.400 τόνοι φρέσκων τυριών (+32%), 112.000 τόνοι γάλακτος και ορού γάλακτος (+51%) και 27.600 τόνοι γάλακτος σε σκόνη (+9%). Παρά τη συνεχιζόμενη απαγόρευση εισαγωγής πολωνικών προϊόντων του κλάδου στη Ρωσία, οι Πολωνοί παραγωγοί εξάγουν σε νέες αγορές, όπως αυτές του Βιετνάμ, τη Μαλαισίας, του Πακιστάν και της Αιγύπτου.

Εξαγωγές γάλακτος στην Ινδία
Σύμφωνα με ανακοίνωση του πολωνικού Υπουργείου Γεωργίας, μετά από συνεδρίαση της μεικτής ομάδας εργασίας «επεξεργασίας αγροδιατροφικών προϊόντων και γεωργίας» Πολωνίας-Ινδίας, οι ινδικές αρχές έδωσαν την απαραίτητη άδεια για την πώληση πολωνικού γάλακτος στην ασιατική χώρα, μετά από σχετικές πολωνικές προσπάθειες αρκετών ετών.
Αγορά πατάτας

Σύμφωνα με στοιχεία του πολωνικού Institute of Agricultural and Food Economics (IERiGZ), η Πολωνία εξήγαγε μόνο 6.000 τόνους πατάτας στο α΄ τρίμηνο τ.έ., έναντι 12.100 τόνων στο αντίστοιχο περυσινό διάστημα. Την ίδια περίοδο, η Πολωνία εισήγαγε 27.400 τόνους, έναντι 51.100 στο α΄ τρίμηνο του 2014. Η μείωση των εισαγωγών αποδίδεται στην καταγραφή πλεονασμάτων παραγωγής σε όλες σχεδόν τις ευρωπαϊκές χώρες, εκτός από τη Ρωσία, στην οποία, όμως, ισχύουν περιορισμοί εισαγωγής πολωνικής πατάτας.
Σιδηρ/κή μεταφορά πολωνικών ζαχα-ρωδών και γαλακτοκομικών στην Κίνα

Όπως γνωστοποίησε ο διευθύνων σύμβουλος της εταιρείας διαμετακομιστικού εμπορίου Hatrans Logistics, κατά τον Ιούνιο τ.έ. θα πραγματοποιηθεί το πρώτο σιδηροδρομικό δρομολόγιο μεταφοράς πολωνικών ζαχαρωδών και γαλακτοκομικών στην Κίνα. Μέσω της εμπορευματικής σιδηροδρομικής σύνδεσης των πόλεων Lodz (Πολωνία) και Chengdu (Κίνα) έχουν μεταφερθεί περίπου ένα εκ. τόνοι κινεζικών αγαθών προς την Πολωνία από το 2013. Πλέον, μέσω της ίδια γραμμής, αρχίζουν να μεταφέρονται στην ασιατική χώρα πολωνικά εξαγωγικά προϊόντα, πρωτίστως αγροδιατροφικά προϊόντα.
2. Εσωτερική Αγορά
Παραγωγή μελιού
Όπως επεσήμανε ο ιδιοκτήτης της επιχείρησης Miody Karkonoskie, σε δηλώσεις του στο Πολωνικό Πρακτορείο Ειδήσεων, ο πληθυσμός των μελισσών στη ΝΔ περιφέρεια Dolnośląskie είναι φέτος μειωμένος κατά 30% σε σχέση με πέρυσι, γεγονός το οποίο αναμένεται να έχει ανάλογη επίπτωση στην παραγωγή μελιού. Εντωμεταξύ, σημαντικές ποσότητες μελιού εισάγονται πλέον από την Ουκρανία και τη Λευκορωσία, όχι πάντα με νόμιμο τρόπο. Εάν το φετινό καλοκαίρι είναι ξηρό και θερμό, δε θα πρέπει να αποκλείεται περαιτέρω μείωση της παραγωγής, όπως συνέβη, άλλωστε, πέρυσι. Σήμερα, στην περιοχή Dolnośląskie υπάρχουν περίπου 3.000 μελισσώνες με περισσότερες από 60.000 κυψέλες. Από την περιοχή προέρχεται το 15% της εθνικής παραγωγή μελιού. 
Εξαγωγικά εμπόδια
Πολωνοί παραγωγοί αγροδιατροφικών προϊόντων πραγματοποίησαν συγκέντρωση διαμαρτυρίας μπροστά από το κτήριο του Ευρωπαϊκού Κοινοβουλίου στις Βρυξέλλες στις 17/6, με αντικείμενο τα αυξανόμενα εμπόδια εξαγωγής των προϊόντων τους στις αγορές της ΕΕ. Σύμφωνα με τους Πολωνούς παραγωγούς, η εμφάνιση νέων φραγμών ή η διατήρηση παλαιότερων οφείλεται στους φόβους των εγχώριων παραγωγών σχετικά με τον ξένο ανταγωνισμό. Συνήθεις μορφές διακριτικής μεταχείρισης αποτελούν οι συχνοί φυτοϋγειονομικοί έλεγχοι, η κακή δημοσιότητα και οι αυξημένες απαιτήσεις σε επίπεδο πιστοποιητικών και εγγράφων. Μάλιστα, οι παραγωγοί επικαλούνται σχετικά στοιχεία έρευνας της PWC, στην οποία γίνεται λόγος για συχνές πρακτικές διακριτικής μεταχείρισης (εις βάρος των Πολωνών παραγωγών) σε χώρες όπως η Τσεχία, η Γερμανία, η Ισπανία, η Βρετανία και η Σλοβακία. Η αξία των εξαγωγών πολωνικών αγροδιατροφικών προϊόντων έχει αυξηθεί κατά 70% από το 2008 μέχρι σήμερα, με την αξία των πολωνικών εξαγωγών των ίδιων προϊόντων στην ΕΕ να αυξάνεται από 8,3 δισ. το 2008 στα 13,9 δισ. Ευρώ το 2014.
3. Επιχειρηματικές Ειδήσεις
Sfinks – Da Grasso
Σύμφωνα με δημοσιεύματα του πολωνικού τύπου, η μεγαλύτερη εγχώρια εταιρεία του κλάδου εστίασης Sfinks Polska (ιδιοκτήτρια των αλυσίδων εστιατορίων Sphinx, WOOK και Chłopskie Jadło) υπέγραψε επιστολή προθέσεων όσον αφορά την εξαγορά της αλυσίδας εστιατορίων (πιτσαρία) Da Grasso. Οι δύο επιχειρήσεις συμφώνησαν να ολοκληρώσουν τις σχετικές διαπραγματεύσεις έως τις 17 Ιουλίου τ.έ., με προοπτική πραγματοποίησης της μεταβίβασης (αξίας 55 εκ. Ζλότυ) έως την 31η Μαρτίου του 2016.

Εγκαίνια 100ου καταστήματος Subway
Η αμερικανικών συμφερόντων πολυεθνική εταιρεία πρόχειρης εστίασης Subway, ανακοίνωσε την έναρξη λειτουργίας του 100ου καταστήματος της στην Πολωνία και συγκεκριμένα στην πόλη Gdynia.
Εντός του επόμενου μήνα αναμένεται η έναρξη λειτουργίας ακόμη δύο καταστημάτων σε Κρακοβία και Gliwice, ενώ στρατηγική της εταιρείας είναι σε βάθος δεκαετίας, τα καταστήματά της στην Πολωνία να φθάσουν στα 300.
Είσοδος στη Πολωνία της ουκρανικής σοκολατοποϊίας Roshen
Σύμφωνα με δηλώσεις του επικεφαλής της
Roshen Europe κ. Artur Martyniuk, η ουκρανική σοκολατοποϊία Roshen, ιδιοκτησίας του Ουκρανού Προέδρου κ. Petro Poroszenko, θα ξεκινήσει στο άμεσο προσεχές διάστημα να δραστηριοποιείται στην πολωνική αγορά.
Η Roshen, με εργοστάσια στην Ουκρανία, Λιθουανία και Ουγγαρία, παράγει περίπου 320 ζαχαρώδη προϊόντα, ενώ η παραγωγική της δυναμικότητα υπερβαίνει τους 410.000 τόνους ετησίως.

Η παρουσία της Roshen στην εδώ αγορά, λόγω της χαμηλότερης τιμής των προϊόντων της, αναμένεται να μειώσει τα ποσοστά πωλήσεων των εδώ υπαρχόντων ανταγωνιστριών εταιρειών όπως είναι οι : Wawel, Wedel, Colian και Mieszko.

